Det er vigtigt at få familiens kat registreret. Ellers risikerer den at ende i en anden families hænder, eller i værste fald bliver den aflivet. I oktober er det gratis at få katten registreret.

På Nordjyllands internat er de vant til at tage imod katte, der bliver fundet i naturen. Dagligt får de flere katte ind, der ikke er registreret. En registrering koster 125 kroner, og det vælger flere familier fra. - Vi har ingen chance for at finde ejerne, når kattene ikke er mærket, og det er brandærgerligt, siger internatsleder ved Nordjyllands internat Lotte Brink. I oktober måned fejrer Det Danske Katteregister deres 10 års jubilæum ved at lade registreringen være gratis hele måneden. Og Nordjyllands internat anbefaler katteejerne at få mærket katten, for så kan de hjælpe, og kattens tur på internat ender lykkeligt. - Hvis den er øremærket eller chippet, så kan vi slå den op og finde ejeren. Det er nemt at få mærket katten. Det kræver blot en tur forbi dyrelægen.